钦定古今图书集成/明伦汇编/氏族典/第488卷 > 谢广
## 钦定古今图书集成/明伦汇编/氏族典/第488卷 > 谢广

按《名山藏本行记》：“广字志浩，祁门人。父忠，母汪。父出
贾梁宋间，忽有方外求仙之意，遂久去不返。广年十
六，读颖考叔事，废书泣，既而曰：‘宋有朱寿昌者，岂繄
异人？既长，纳妇七日，即别母求父，誓必得之。次大梁，
遂得父于小窑旅邸，号泣抱持，父摩广顶曰：‘儿远来
良苦，吾今归矣’。相依旬月。父绐广曰：‘汴北尚有浮赀，
吾往取之，与尔同归’’。”父深惑彼道，得间即脱去灭迹。
广躄踊几绝，莫知所适。忽传父在鲁山，即匍匐往寻，
弗得。去之陈蔡郑卫，达于荆襄，返于河上，舟涉陆跋，
酒肉弗御。夜则稽颡北辰，以控精恳。人为感动。每每
导送，穷幽索险，渺无仿佛。家书至，闻其母病，徬徨走
归，长路号哭。归侍疾，母愈，闻武当有道人影响其父，
复辞母往，求步拜以往，至则非是。又闻终南山中多
学仙侣，冲暑蹑冰雪，历风涛崖磴，深入穷探，足痹且
跛，竟不得遇，匍匐汴河又十馀年，形羸发秃，怅怅待
毙而已。家又报母大病，仓皇吁天，兼程至家，跪泣床
下，奉母复安。又数月，逡巡进曰：“儿初意父游想方外，
今穷矣。尝闻河埠馆”人云：“有徽客每二三年驾巨船
一至，货尽即去。”述其容貌行事，殆类于父儿。傥求之，
复舆痹往候，逾年又不至。累累归而母老且病矣。日
率妻子竭力为养，结楼望父，绘像事之。母以天年终，
具父衣冠，招魂窆焉。